Papersnake/gushiwen huggingface dataset:
即事 其二
孙原湘（清代）

小园春早露华香，偷掐晨葩助晓妆。如雪花枝如漆鬓，碧纱窗里翠衣裳。
感遇二十五首
张耒（宋代）

穰侯抵关中，颇畏诸侯客。
搜车计已迟，终困范公策。
庸夫吝富贵，百计私自惜。
势移祸败至，智巧竟何益。
至公览英俊，苴补乃无隙。
请看桑林饿，亦脱赵子厄。
公子行
孟宾于（唐代）

锦衣红夺彩霞明，侵晓春游向野庭。
不识农夫辛苦力，骄骢蹋烂麦青青。
送周礼侍赴召
赵蕃（宋代）

昨奉书题岁且更，每逢人士说先生。
名高正倚斯文在，身屈不妨吾道行。
天以苍生付安石，孰能三径老渊明。
自怜留落端何幸，得向溪城一送迎。
诗偈 其八十五
庞蕴（唐代）

谁家郎君子，开眼造地狱。枉法取人钱，养那一群贼。

饶伊家户取，业成出不得。除非轮回满，换形偿他力。

看君骑底驴，总是如此色。无事被鞭杖，有理说不得。
送王仲修
王绅（宋代）

念子远行迈，匆匆不复住。短桨荡风涛，孤帆眇烟树。

行色波上鸥，归思风中絮。矫首感深恩，成都在何处。
依韵酬永叔再示
梅尧臣（宋代）

前岁守廪京城西，有如勾践巢会稽。
引杯尝胆未雪耻，怒蛙起揖当涔蹄。
海天白日蔽光影，霹雳一过收云霓。
九皋澄明鹤翅湿，欲暮刷羽声嘶嘶。
客来东方美须鬣，夜光出袖行无迷。
授予照眼已希世，自顾臭辣犹萍齑。
文章制作比善塑，物象变怪一以泥。
泥虽各用有巧拙，巧之高绝非由梯。
又闻东九蹈水底，骑颈直踞通天犀。
曼卿子美搂入室，似使二嫂治朕栖。
舜归在床不可得，此实素分非能齐。
而今我独向田里，秋稼已熟烹黄鸡。
自倾白酒坐溪上，谁念往日无梁稊。
邻邦或有寄嘉酿，瓦罂土缶盛玻璃。
昨喜得书书满纸，官尊职大怜我睽。
怪我书乱苦简略，疲驽岂敢攀骏骊。
贵贱交情古来有，胸中不欲置畛畦。
世间百事厌著意，但愿无病年寿跻。
田园未多亦粗给，儿女况足资提携。
终当去问绵上叟，自与野老月下犁。
真净禅师举石霜虔侍者话问之契悟偈
释普鉴（宋代）

枯木无华几度秋，断云犹挂树梢头。自从斗折泥牛角，直至如今水倒流。
故致政敷文少卿鲁公挽词
韩元吉（宋代）

左学摛文蔼儁声，青云接武二难兄。
主知自纪宜三院，使节更持仅九卿。
庭下芝兰方竞秀，舍南桃李已成阴。
挂冠不待甘泉橐，愁绝高门泪满缨。
秋思
陆游（宋代）

秋毫不受俗尘侵，随处悠然一散襟。
天际挂虹初断雨，云头翳散又成阴。
引泉北涧长浇竹，拂榻西窗自斫琴。
药石扫空身便健，始知万事要无心。
堤上柳
戴叔伦（唐代）

垂柳万条丝，春来织别离。行人攀折处，闺妾断肠时。
戴帅初九日无憀以满城风雨近重阳为韵七首袖
陈著（宋代）

畏景日以长，正气日以短。
过者何憧憧，寂寂笑衰懒。
浮云有聚散，明月有虚满。
人事有如斯，冷绪聊自纂。
挽李忠定
李光（宋代）

忠言直节动华夷，肯为投闲更息机。南国忽闻梁木折，中原犹望衮衣归。

平生学术唯心得，晚节功名与愿违。老病无因执哀靷，翔风空有泪沾衣。
诗解
白居易（唐代）

新篇日日成，不是爱声名。旧句时时改，无妨悦性情。

但令长守郡，不觉却归城。只拟江湖上，吟哦过一生。
寒食宴于中舍别驾兄弟宅
苏颋（唐代）

子推山上歌龙罢，定国门前结驷来。始睹元昆锵玉至，

旋闻季子佩刀回。晴花处处因风起，御柳条条向日开。

自有长筵欢不极，还将彩服咏南陔。
东方有一士
叶颙（元代）

东方有一士，不结尘世缘。朝卧空山云，暮汲石涧泉。

行吟夜月中，醉舞春风前。问之竟不答，一笑三千年。
赠沩山湘书记二首 其二
释德洪（宋代）

住山心已老大，看云情转虚闲。东华软红纵好，无因飞到窗间。
清凉寺
刘克庄（宋代）

塔庙当年甲一方，千层金碧万缁郎。
开山佛已成胡鬼，住院僧犹说李王。
遗像有尘龛坏壁，断碑无首立斜阳。
惟应驻马坡头月，曾见金舆夜纳凉。
金刚随机无尽颂·威仪寂静分第二十九
释印肃（宋代）

一株庭际柏，青青无变色。
不逐四时凋，权指南标格。
白居易传
辛文房（元代）

居易字乐天，太原下邽人。弱冠，名未振，观光上国，谒顾况。况，吴人，恃才。少所推可，因谑之曰：“长安百物皆贵，居大不易。”及览诗卷，至“离离原上草，一岁一枯荣。野火烧不尽，春风吹又生”，乃叹曰：“有句如此，居天下亦不难。老夫前言戏之耳。”贞元十六年，擢进士第，补校书郎。元和元年，作乐府及诗百余篇，规讽时事，流闻禁中。上悦之，召拜翰林学士，历左拾遗。时盗杀宰相，京师汹汹。居易首上疏，请亟捕贼。权贵有嫌其出位，怒。俄有言：“居易母堕井死，而赋《新井篇》，言既浮华，行不可用。”贬江州司马。初以勋庸暴露不宜，实无他肠，怫怒奸党，遂失志。亦能顺适所遇托浮屠死生说，若忘形骸者。久之，转中书舍人，知制诰。河北乱，兵出无功，又言事，不见听，乞外，除为杭州刺史。文宗立，召迁刑部侍郎。会昌初致仕，卒。

居易累以忠鲠遭摈，乃放纵诗酒。既复用，又皆幼君，仕情顿而索寞。卜居履道里，与香山僧如满等结净社，疏沼种树，构石楼，凿八节滩，为游赏之乐，茶铛酒杓不相离。尝科头箕踞，谈禅咏古，晏如也。自号醉吟先生，作传。酷好佛，亦经月不荤，称香山居士。与胡杲、吉皎、郑据、刘真、卢贞、张浑、如满、李元爽燕集，皆高年不仕，日相招致，时人慕之，绘《九老图》。白相公诗以六义为主，不尚艰难。每成篇，必令其家老妪读之，问解则录。后人评白诗“如山东父老课农桑，言言皆实”者也。鸡林国行贾售于其国相，率篇百金，伪者即能辨之。与元稹极善胶漆，音韵亦同。天下曰“元白”。元卒，与刘宾客齐名，曰“刘白”云。
公诗以六义为主，不尚艰难。每成篇，必令其家老妪读之，问解则录。后人评白诗如山东父老课农桑，言言皆实者也。鸡林国行贾售于其国相，率篇百金，伪者即能辨之。与元稹极善胶漆，音韵亦同，天下曰“元白”。元卒，与刘宾客齐名，曰“刘白”云。公好神仙，自制飞云履，焚香振足，如拔烟雾，冉冉生云。初来九江，居庐阜峰下，作草堂，烧丹。今尚存。有《白氏长庆集》七十五集，及所撰古今事实，为《六帖》，述作诗格法，欲自除其病，名《白氏金针集》三卷，并行于世。
醉中酬殷协律
白居易（唐代）

泗水亭边一分散，浙江楼上重游陪。挥鞭二十年前别，

命驾三千里外来。醉袖放狂相向舞，愁眉和笑一时开。

留君夜住非无分，且尽青娥红烛台。
天启惠酥
周邦彦（宋代）

金城良犉不当车，特为人间作好酥。
余湩尚供肥犊子，小匳先入太官厨。
邺中鹿尾空名目，吴地莼羹谩僻迂。
欲比君家好兄弟，不积压谁可作醍醐。
寄仲冯
刘攽（宋代）

府掾西曹贵，星华使节雄。我行千里镐，即叙百馀戎。

王略持筹内，边山聚米中。因成率然势，不陈取奇功。
即事 其一
许景衡（宋代）

关河念念问归舟，秣马翻为楚国游。野性从来迷出处，浊醪端欲慰沉浮。

春风庭院花千片，暝色帘栊月一钩。看尽天边归雁过，悲笳三叠下城楼。
东渡早梅一树岁华如雪酣赏成咏
羊士谔（唐代）

暇日留囗事，期云亦囗开。乡心持岁酒，津下赏山梅。

晚实和商鼎，浓香拂寿杯。唯应招北客，日日踏青来。
丹霞蔽日行
曹植（两汉）

纣为昏乱，虐残忠正。
周室何隆，一门三圣。
牧野致功，天亦革命。
汉祚之兴，阶秦之衰。
虽有南面，王道陵夷。
炎光再幽，殄灭无遗。
次韵志宏见示春雪长句
李纲（宋代）

百花烂漫如冶容，颇讶陡然春色浓。那知忽作三尺雪，草木洗色群芳空。

六英飘舞片片好，谁与刻削嗟神工。溪山恍在玉壶里，楼观飞出瑶台中。

却怜极目皆皓素，不复零落伤残红。幽人栩栩应梦蝶，落絮漠漠方黏蜂。

虚堂兀坐清入骨，欲期汗漫游鸿濛。剡溪访戴久寂寞，安得一御泠然风。

年来端恐诗道穷，幸予佳句时争锋。客愁已剧更赋雪，半夜吟苦天地白。
十月十七日大风约客登虎渡亭观浪人言今日下水风不可往也戏作此篇
周紫芝（宋代）

长江水自光摇空，阳侯欲与风争雄。涛头不受水犀弩，鲸波欲卷冯夷宫。

径须便入虎溪口，净洗平吞云梦胸。人言上水得风浪，下水得风终少功。

平生万事尽难偶，政要东风渠不东。江边一叹良细事，而亦龃龉烦天公。

儿时望事到白首，事不如意十八九。不如快饮风流泉，夜看青山衔北斗。
次韵沈世德
周必大（宋代）

江山倏清丽，云月助色泽。向来面面景，今日谁洗涤。

主人倚晴槛，回首笑谓客。府公实知己，馀事懒经画。

污幪廓大厦，轩窗开泽国。架檐逼象纬，植础压卤斥。

仰看天宇大，俯觉地轴窄。端如倩巨灵，妙手重开辟。

此兴固非浅，无入不自适。华关望中敬，棠阴坐上得。

波光动藻井，帆影落几席。所欣鱼依蒲，未许蝎见壁。

阴晴及朝暮，气象知几易。飙回有馀韵，鸟度无留迹。

市声沉浩浩，渔唱闻昔昔。油幕多风流，翛然晋八伯。

淋漓传翰墨，鏦击间金石。连璧喜同志，倚玉许凉德。

颇惭陂量容，未忍俗驾勒。恶诗信非备，勿作春秋责。
题张溪云画钩勒竹
张雨（元代）

为爱风篁手自摹，不烦把烛倩官奴。须当白战筼筜谷，羞杀江南没骨图。
过清宇新居再用开字韵
章甫（宋代）

书帙儿能整，柴扉手自开。
梦残江月上，酒醒竹风来。
旧集秋重校，微吟日几回。
初无俗客饭，当有故人杯。
冲寒由小径入霄里
林占梅（清代）

官道才过小径连，严冬无雨亦森然。新晴云脚如拖帛，积雪山头若盖毡。

风逆寒鸦难到树，途长羸马忍加鞭。舆中镇日垂帘卧，闷极看书又几篇。
招汪叔野
谢薖（宋代）

夜语僧窗雪载涂，别来夏木又扶疏。两牛鸣处地非远，万竹阴边吾所庐。

儿能窃听从忘簟，子盍徐行可当车。莫讶南邻狂处士，掺挝倾坐一轩渠。
客夜不寐四首
陈造（宋代）

久客情悰苦鲜欢，园林摇落菊花残。
北风作意吹霜晓，又报江梅一信寒。
余往与宇文叔介同客山南今年叔介客死临安十
陆游（宋代）

羁魂憔悴远相寻，髭断肩寒带苦吟。
归校药方缘底事？知君死抱济时心。
民部苏讷庵按察承天
游朴（明代）

十年曳组近垂裳，紫黼新裁豸绣光。天子念深汤沐邑，使君荣绣度支郎。

阳春歌曲从今续，江汉风流自古长。金马旧游如未忘，飞缄时及北鸿翔。
临江仙·直自凤凰城破后
朱敦儒（宋代）

直自凤凰城破后，擘钗破镜分飞。天涯海角信音稀。梦回辽海北，魂断玉关西。
月解重圆星解聚，如何不见人归？今春还听杜鹃啼。年年看塞雁，一十四番回。
寿建安郡王
汪藻（宋代）

气协高秋爽，祥开宝胄华。从今丹府籍，为瑞帝王家。

桂满前宵影，桃舒浩劫花。德参龙种后，班次雁行斜。

早赐真王策，荣膺上将牙。兔园宏建敞，貂冕异恩加。

仙掌高承露，天潢稳泛槎。汉邦传异庆，周篚拜亲嘉。

永接宗枝秀，同符玉历赊。乔松千载寿，他日看肩差。
寄武陵李少府
韩翃（唐代）

小县春山口，公孙吏隐时。楚歌催晚醉，蛮语入新诗。

桂水遥相忆，花源暗有期。郢门千里外，莫怪尺书迟。
日本刀歌
梁佩兰（清代）

市中宝刀五尺许，市中贾人向予语。红毛鬼子来大洋，此刀得自日本王。

王使红毛预斋戒，三日授刀向刀拜。龙形虎视生气骄，抽出天上星摇摇。

黄蛇之珠嵌刀首，百宝刀环未曾有。有时黑夜白照人，杀人血渍紫绣新。

阴晴不定刀气色，风雷闪怪吼墙壁。相传国王初铸时，金生火克合日期。

铸成魑魅魍魉伏，通国髑髅作人哭。人头落地飞纸轻，水光在水铺欲平。

国王恃刀好战伐，把刀一指震一国。红毛得刀来广州，大船经过海若愁。

携出市中人不识，价取千金售不得。我闻此语空叹呼，兵者凶器胡为乎！

中国之宝不在刀，请以此刀归红毛。
点绛唇 次沈素嘉韵
庞蕙（清代）

十载芳邻，自怜一别还如雨。看云愁绪，隔个江天树。

佳句曾题，小楷红笺处。频看取，相思难据，一瞬情千缕。
宴陆氏庄
施侃（明代）

恶雨忽云止，高云招可来。
农移虹外笠，儿跪掌中杯。
竹亚鸟双落，歌清渔独回。
稍闻幽惬处，鞋脚即相催。
念奴娇·凿开方沼
卢炳（宋代）

凿开方沼，问何人种玉、工夫奇绝。幻出瀛州有□□，十万水仙绝列。风曳璚琚，露零珠珮，天上人装结。君看炎夏，堕来何处冰雪。我来对此凉生，红尘飞尽，却笑凌波袜。最爱幽姿能雅淡，自蓄芳馨孤洁。挹取天浆，唤将空籁，齐作清歌发。不知尘世，晃然身在瑶阙。
赠苏绾书记
杜审言（唐代）

知君书记本翩翩，为许从戎赴朔边。
红粉楼中应计日，燕支山下莫经年。
与惇立夜话有怀石林复用前韵
叶梦得（宋代）

有山不能归，坐愧三十年。冠服岂不荣，狙猿强包缠。

惟馀缁衣岂，未敢忘贤贤。他日得吾子，匣藏骇龙泉。

衰颓为兴起，此肠宁非天。羯胡玩兵久，亦悟终好旋。

叩关复请吏，企颈志颇虔。休兵固有期，抚事犹涕涟。

投怀幸倾泻，知子非寒蝉。十日对榻语，夜窗了无眠。

贾生侍宣室，趣席方招延。愿上治安策，何者今当先。

我行返故庐，趺坐看炉烟。功名会及时，伫子论燕然。
句 其一
石道士（宋代）

石压笋斜出，崖悬花倒生。
煎后山峰上人新茶
艾性夫（元代）

拣芽穰穰鹰爪黄，活火濈濈鱼眼汤。
扫花席地白日静，穿帘透户春风香。
唤醒松根渴睡汉，五更清梦从渠短。
泠泠灌顶欲通仙，稽首法云甘露碗。
送当上人归四明
释行海（宋代）

数载相随见子情，今朝难使别离轻。
此心恰似寒潮水，直送征帆到四明。
蹋鸱巾
范成大（宋代）

重译知书自贵珍，一生心愧蹋鸱巾。
雨中折角君何爱，帝有衣裳易介鳞。
九日显露宫宴集
何景明（明代）

九日无风雨，宾朋更远来。菊花催酩酊，仙侣得追陪。

眺迥山河出，登高殿阁开。携游有诸妙，词赋岂吾才。
菩萨蛮 其三
程颂万（清代）

钿蝉金凤皆零落。内人恐要秋衣着。

强笑欲风天。身回夜合偏。

别中还梦别。彼此名言绝。多病意常违。迟眠人不知。
和汉东先生韵六首
张埴（宋代）

行行采芝复采芝，相期万世同一时。
可怜群动相啖食，利害悱然争朵颐。
立春前一日约江文澜侍读李子阳修撰小饮
程敏政（明代）

卜居欣得侣，咫尺巷西东。老马能知道，新诗合注筒。

鞭庭春不远，扫径雪初融。冻泼家醅在，先期一笑同。
拂舞词
温庭筠（唐代）

黄河怒浪连天来，大响谹谹如殷雷。
龙伯驱风不敢上，百川喷雪高崔嵬。
二十三弦何太哀，请公勿渡立徘徊。
下有狂蛟锯为尾，裂帆截棹磨霜齿。
神椎凿石塞神潭，白马参覃赤尘起。
公乎跃马扬玉鞭，灭没高蹄日千里。
题广信府李经历仲谋所藏画 其六 爱莲图
郑真（明代）

炎天水面独摇风，谁识先生梗槩同。不是棹歌明月夜，袜罗清浅湿香红。
极相思
蔡伸（宋代）

碧檐鸣玉玎珰。金锁小兰房。楼高夜永，飞霜满院，璧月沈缸。

云高不成巫峡梦，望仙乡、烟水茫茫。风前月底，登高念远，无限凄凉。
郊庙歌辞。武后大享拜洛乐章。昭和
佚名（唐代）

舒阴致养，合大资生。德以恒固，功由永贞。

升歌荐序，垂币翘诚。虹开玉照，凤引金声。
马希振葬地碣
佚名（唐代）

乱石之壤，绝世之冈。谷变庚戌，马氏无王。
琵琶亭 其一
张孝祥（宋代）

江州司马旧知音，流落江湖感更深。万里故人明月夜，琵琶不作亦沾襟。
定海甲寅口号七首 其四
陈造（宋代）

水泛沟塍意欲餍，凌晨还复雨廉纤。早秧未颔犹须插，晚谷无多不更㘱。
送桑泽还天台
王廉清（宋代）

桃花风起竹舆寒，寒食天晴石路乾。
正是东君好春色，不妨词客驻归鞍。
金声赋就方腾踏，铁砚才高尚考槃。
如到琼台与华顶，为侬试拂旧题看。
偈颂五十一首 其四十四
释大观（宋代）

慈深愿广育圣明，首出万国之仪刑。寿崇功德无能名，妙高山色青又青。
题碧玉轩诗
刘才邵（宋代）

燕石乏良质，谬当十袭贮。鼠璞本腐材，笑杀千金贾。

取名非其实，纵美徒自许。惟有冰雪姿，堪与琼瑶伍。

幽轩清有馀，直干森可数。抱节保坚刚，凝阴贯寒暑。

圆虚律琯匀，萧瑟鸣球举。比德两相宜，此君众所与。

揭名警浮躁，用意非小补。
晚荷
项安世（宋代）

僛僛翠袖舞寒塘，无复当时婉婉妆。
荡子游娃俱不到，倚风摇月自生香。
和颜长官百咏 其二 朱门
朱继芳（宋代）

晋代豪华不数家，万钱下箸未为奢。客来只是家常饭，豆粥萍齑费咄嗟。
胆瓶梅
于谦（明代）

数点枝头雪，分明露化工。恐教尘土涴，移入玉壶中。
次韵子瞻题长安王氏中隐堂五首 其五
苏辙（宋代）

君看原上墓，坟尽但馀碑。谁见生前贵，尘生带下龟。

高堂幸有酒，一饮岂论赀。勉强行乐耳，古人良可悲。
夜作呈诸公
吕本中（宋代）

风江舞暮帆，野树散归鸟。寒灯上壁角，疏星缀林杪。

归来静无事，独坐搜默藁。放笔有新功，无人与倾倒。

不知新恨多，但觉旧愁少。石鼎倚残炉，茶烟看清袅。

明朝寻酒钱，折简唤诸老。
借观五老诗次韵为谢
欧阳修（宋代）

脱遗轩冕就安闲，笑傲丘园纵倒冠。
白发忧民虽种种，丹心许国尚桓桓。
鸿冥得路高难慕，松老无风韵自寒。
闻说优游多唱和，新篇何惜尽传看。
漫浪阁辞
晁补之（宋代）

沛高皇之受嬴兮，刘别子曰楚元。
羌好诗而说羲兮，敬设醴于穆生。
戊始怠而穆去兮，申白笑而钳市。
冨传孙而失国兮，派辟强之支子。
爰清净而少欲兮，以身悟乎霍光。
蹇孙向之洽闻兮，至耆老而弥良。
曰众贤和于朝兮，万物和于野。
粤百世而能调兮，民胥来而凤下。
惟刘有后于楚兮，千岁发夫道原。
流其芳以益远兮，伟壮舆之不愆。
厡惟博而好直兮，向异世而复起。
舆惟进而未已兮，载向学亦不坠。
彼元结之信修兮，羌何为此漫浪也。
将履中而晦外兮，其徳固天之放也。
惟漫浪之为言兮，匪正则之嘉名。
岂其惩屈之死忠兮，欲猗移以保生。
结当易之一爻兮，幽人履而正吉。
舆方壮而恶书兮，弃尔辅欲谁赖。
吾语子漫浪之可兮，遗物往其庶几。
苟畏人而群于人兮，拭唾面其犹殆。
朝骋望乎紫霄兮，夕归次乎左蠡。
五老兮在上，星子兮在下。
垂瀑介于高丘兮，洞深林而北靡。
飞梁亘于三峡兮，倏异景而殊世。
青松屋兮桂宇，辛夷房兮梅户。
兰糗兮菊粻，荪体荐兮肴若芳。
云驷兮霓辀，岁将晏兮谁与游。
烟为衣兮水为佩，君谁须兮林之际。
吾以漫为旌兮，建彼太虚之上也。
吾以浪为乘兮，周彼八荒之外也。
羾万里厕不逢人兮，御谒我以宜止。
晻轟轟而旷汹汹兮，羌何以辩乎明晦。
弥高出于千仞兮，群凤过而北南。
弥幽径于雷室兮，列缺惊而后先。
求佺侨而不得兮，咸勃窣其在下。
乃山泽之臞兮，夫何足以跂而望我。
茫吾不知其所如兮，黔嬴告我以何舍。
出无阴兮入无阳，旋丹崖兮匝大荒。
忽临睨夫故居兮，羣梯危之蜂户。
伛白叟之扶童兮，迎谓我以良苦。
返吾稼兮复吾樵，山{山悤}{山悤}兮江滔滔。
舆先人之善俗兮，虽百世犹未攺。
彼鲁衰而龂龂兮，吾老穉以知耻。
匪礼失而求野兮，民固化于不恌。
舆克家而好常兮，庸谨行以毋慠。
怀向厡之遗直兮，念尔祖而履薄。
陈洪范之九畴兮，叙三统与七略。
以为博而弗考兮，蹇无用而束阁。
纷舆世之多贤兮，匪曲全而好修。
惟仁宅与羲路兮，羌可居而必由。
结信贤而自晦兮，忘其同物以迷世。
凫与波而上下兮，夫固非驹之所喜。
乱曰：接舆诡而悟圣兮，匪沮溺亦楚狂。
圣与言而莫顾兮，人以为知乎大方。
既不足用吾中兮，吾将从回宪之所臧。
夏日过葡萄园赋得薰风自南来
袁宏道（明代）

移席就佳荫，萧散去巾带。南风倏然来，令我意通泰。

是风如好语，妙契心所会。又加渴时泉，一吸沁肝肺。

是风何所有，凉云与清濑。虽然经市嚣，冷冷意自在。

禅宫有废圃，植槿以为柴。虚旷多容风，雨具不须贷。

尔我虽云贫，尚能施扫洒。更施无系心，鼾声震地籁。
句
何涓（唐代）

雁影数行秋半逢，渔歌一声夜深发。
讯给事徐尚书自除知制诰归
陈杰（宋代）

书生稽古力，词苑久虚名。
聊远三台逼，非贪一佛荣。
乃身自本末，岂果有亏成。
不尽明时报，归来颂太平。
洛社东泊
龚璛（元代）

放舟山水间，舟上载青山。薄暮临溪坐，青山相对閒。
春意
释行海（宋代）

生来不识旧京春，望断春风满眼尘。
二月西湖好花柳，相逢都是太平人。
雨夜
陆游（宋代）

苍云昼埋山，白雨夜溢渠，虚堂闪风灯，独处谁与娱？吾生过六十，鬓发日夜疏。
出当饮美酒，归当读奇书；可怜两不遂，兀兀如枯株。
明复对胥吏，孤愤何由摅？
送徐志尹赴安乡县尹
黄溍（元代）

自为从史直銮坡，几见乡山烂斧柯。能事正宜参笔削，借才聊复试弦歌。

屈原故国兰都长，陶令公田秫最多。应笑衰翁苦留滞，汗青无日欲如何。
宫词
王仲修（宋代）

玉钺光华引六虬，天街万烛拥宸游。
端门五夜开黄幄，月在蓬山项上头。
散策
王安石（宋代）

散策东冈亦已劳，横塘西转有亭皋。
絮飞度屋何许柳，花落填沟无数桃。
雨次乐乡关
周昱（清代）

万壑排云出，孤村抱郭幽。雨深斑竹岭，风急白菽洲。

滩响夜方壮，萤光湿不流。乡关应最乐，无那旅中游。
题山水图为董英赋
倪谦（明代）

烟岚溟濛山万叠，根蟠古桧虬枝结。滚滚流泉何处来，激石穿崖浪飞雪。

竹林古洞深复深，石床露泠莓苔侵。洞口幽人横素琴，弹出步虚云外音。

两髯并坐如黄绮，山风吹衣净如水。閒读黄庭一两篇，满地白云飞不起。

山深地僻人迹稀，惟许仙家依翠微。何当来访赤松子，濯我尘缨临石矶。
答客
王安石（宋代）

士常疑西伯，何至羑里辱。
瞽鳏亲父子，尚脱井廪酷。
昏主虽圣臣，飞祸安可卜。
致命遂其志，虽穷不为戮。
水调歌头 御河舟中
张翥（元代）

中夜正无寐，何处舻声来。河声不堪强聒，更听雁声哀。月色依依偏照，霜气萧萧渐紧，何似解离怀。明发吾无策，惟有快衔杯。过重阳，都未见，菊花开。遥知数丛篱下，破蕊映书斋。三十六陂烟水，二十四桥风月，天遣几时回。传语闲鸥鹭，相望莫惊猜。
呈明叔七首 其三
赵蕃（宋代）

屋角梅开才一枝，道人眼净得先窥。寒厅政尔犹官舍，不似茅檐见汝时。
哭李郢端公
卢延让（唐代）

军门半掩槐花宅，每过犹闻哭临声。北固暴亡兼在路，

东都权葬未归茔。渐穷老仆慵看马，著惨佳人暗理筝。

诗侣酒徒消散尽，一场春梦越王城。
声声慢
佚名（宋代）

心虽相许，事未曾谐。
颂古
释道颜（宋代）

海水翻空滚底流，鱼龙虾蟹信沉浮。
可怜金色头陀子，直至如今笑未休。
同静泉仲龄二公过南庄邻翁偶谈时事有感
传慧（明代）

郭外行应好，香清荷芰风。
到来茅屋下，谈笑竹林中。
径草先秋绿，江云过日红。
眼前不平论，难禁白头翁。
送许浑侍御赴润州
李频（唐代）

家山近石头，遂意恣东游。祖席离乌府，归帆转蜃楼。

阴氛出海散，落月向潮流。别有为霖日，孤云未自由。
牧童
卢肇（唐代）

谁人得似牧童心，牛上横眠秋听深。
时复往来吹一曲，何愁南北不知音。
和李邦瑞韵
耶律楚材（元代）

赵老名言本两忘，庭前空有柏苍苍。西江吸尽慵开口，北载添来亦括囊。

明月清风何所碍，落花流水不相妨。须知居士元无病，底用千年旧药方。
舟中怀都门故人诗三十绝句 其二十八
姚燮（清代）

君昔江舟忆我时，烽烟横海正流离。相逢示读新诗卷，那不长吟一涕洟？
再和雁湖十首
李壁（宋代）

翠华南度几千余，始见中原与闰俱。
千载一时周历数，两河百闰汉舆图。
平南上策归诸葛，伐北奇功属寄奴。
安得忠良负雄略，一清关洛到江湖。
送明甫初筮十首
刘克庄（宋代）

守相卿耆旧，相逢必霁威。
渠宁私邑子，汝勿视翁归。
赠蒋儒宗算星辰
姚勉（宋代）

看破浮荣醉色醒，如贪青紫岂明经。
只烦君把天机泄，四海如今几福星。
春日送阿公往朱厓
释今严（明代）

共怜芳草绿空阶，为爱溪山动远怀。孤锡已曾跨紫塞，片帆今又到朱厓。

暂于此日无多事，留向他年话亦佳。早晚若逢虬髯辈，与他摩顶侍空斋。
又用韵示长儿
陈著（宋代）

向来枯卉亦生芝，种学才深可瑞时。
语海方知蜗井浅，培风当使翼云垂。
可能任运如彭泽，也要名家似蜀眉。
理义本来非外铄，自求两字盍观颐。
次韵黄侍郎海棠花下怯黄昏七绝 其一
魏了翁（宋代）

狂风利剑戟，火龙困屠宰。莫起落红愁，生意浩云海。
水调歌头
曾中思（宋代）

有客泛轻舸，迤逦到桐庐。山湾水曲，个中依约是仙区。试唤清江渔父，为问来今往古，兴废事如何。笑指寒烟里，此是子陵居。

汉光武，兴皇运，握乾符。客星侵座，方见不与故人疏。自是先生高尚，无限经纶才略，飘泛寄江湖。凛凛亘千载，风月属樵渔。
塞上曲
陆游（宋代）

金鼓轰轰百里声，绣旗宝马照川明。
王师仗义从天下，莫道南兵夜斫营。
正月二日至九江过陈汉卿
晁公溯（宋代）

行路伤徂岁，思家伫远情。
云迷五尺道，春动九江城。
耆旧无元亮，交游得仲卿。
尊前见芳草，已似唤愁生。
路虞部得代还
刘挚（宋代）

东风杨柳认春天，轣辘车音向郢山。久客不知游宦乐，五年方喜取书还。

边兵近日屯湟水，汉将何时入玉关。自古诗人多慷慨，功名无使壮图间。
剑门
秦瀛（清代）

谁割栈云青？移来大剑形。双扉开绝壁，一线走沧溟。

凿破疑鬼斧，削成烦巨灵。但有飞鸟外，积铁插空冥。
楼上述怀
王珪（宋代）

空楼百尺江之浒，醉上凭轩怀故土。
数鸿秋入衡阳云，一帆暮过潇湘雨。
庾客伤心欲断弦，文通别泪空横柱。
旧山几亩林泉乡，安得归兮事农圃。
病起
杨宛（明代）

是事与心违，经旬未启扉。
闲花随逝水，弱柳荡晴辉。
燕子差帘箔，鱼儿长钓矶。
年年当此际，病起怯春衣。
诗品二十四则。冲淡
司空图（唐代）

素处以默，妙机其微。
饮之太和，独鹤与飞。
犹之惠风，荏苒在衣。
阅音修篁，美曰载归。
遇之匪深，即之愈稀。
脱有形似，握手已违。
五月二十二日寻僧 其一
韩淲（宋代）

踏热归来睡涧泉，更寻雪观碧云篇。崎岖小径通僧路，不管田乾五月天。
心术
苏洵（宋代）

为将之道，当先治心。泰山崩于前而色不变，麋鹿兴于左而目不瞬，然后可以制利害，可以待敌。

凡兵上义；不义，虽利勿动。非一动之为利害，而他日将有所不可措手足也。夫惟义可以怒士，士以义怒，可与百战。

凡战之道，未战养其财，将战养其力，既战养其气，既胜养其心。谨烽燧，严斥堠，使耕者无所顾忌，所以养其财；丰犒而优游之，所以养其力；小胜益急，小挫益厉，所以养其气；用人不尽其所欲为，所以养其心。故士常蓄其怒、怀其欲而不尽。怒不尽则有馀勇，欲不尽则有馀贪。故虽并天下，而士不厌兵，此黄帝之所以七十战而兵不殆也。不养其心，一战而胜，不可用矣。

凡将欲智而严，凡士欲愚。智则不可测，严则不可犯，故士皆委己而听命，夫安得不愚？夫惟士愚，而后可与之皆死。

凡兵之动，知敌之主，知敌之将，而后可以动于险。邓艾缒兵于蜀中，非刘禅之庸，则百万之师可以坐缚，彼固有所侮而动也。故古之贤将，能以兵尝敌，而又以敌自尝，故去就可以决。

凡主将之道，知理而后可以举兵，知势而后可以加兵，知节而后可以用兵。知理则不屈，知势则不沮，知节则不穷。见小利不动，见小患不避，小利小患，不足以辱吾技也，夫然后有以支大利大患。夫惟养技而自爱者，无敌于天下。故一忍可以支百勇，一静可以制百动。

兵有长短，敌我一也。敢问：“吾之所长，吾出而用之，彼将不与吾校；吾之所短，吾蔽而置之，彼将强与吾角，奈何？”曰：“吾之所短，吾抗而暴之，使之疑而却；吾之所长，吾阴而养之，使之狎而堕其中。此用长短之术也。”

善用兵者，使之无所顾，有所恃。无所顾，则知死之不足惜；有所恃，则知不至于必败。尺箠当猛虎，奋呼而操击；徒手遇蜥蜴，变色而却步，人之情也。知此者，可以将矣。袒裼而案剑，则乌获不敢逼；冠胄衣甲，据兵而寝，则童子弯弓杀之矣。故善用兵者以形固。夫能以形固，则力有馀矣。
瑞龙吟 山中饯春，和清真韵
杨玉衔（清代）

天涯路。年年坠劫风花，罥愁烟树。行人赶上江南，荒村绮陌，寻他甚处。

枉延伫。陡忆上林春满，建章门户。五陵骄马嘶风，招展花枝，枝枝解语。

转瞬东风老大，江南草长，群云歌舞。无那令人销魂，痕烧非故。

断肠婪尾，都是方回句。空相忆、藤阴买醉，蘅皋延步。

魂逐潮来去。丝杨不续，尘缘断绪。理罢愁千缕。衣不著、纷纷诸天红雨。

山深莺老，旧情休絮。
杭州杂诗和林石田
汪元量（宋代）

休休休休休，干戈尽白头。
诸公云北去，万事水东流。
春雨不知止，晚山相对愁。
呼童携斗酒，我欲一登楼。
吏隐宜春郡诗十首 其二
祖无择（宋代）

吏隐宜春郡，溪山若画图。纤鳞时自跃，幽鸟静相呼。

晓浪喷寒雨，晴岚锁绿芜。渔樵本吾事，搔首重踟蹰。
题曾口县江月亭二首 其一
张嵲（宋代）

庾亮楼前唯皎月，屈原祠下秖沧波。北人每到犹肠断，江月涵辉更若何。
题申之寄示春郊画轴
楼钥（宋代）

郊原膴春好意足，细草凄迷芳树绿。
雁鹜无数泛陂塘，羊牛相树随刍牧。
几年不泛浙西船，恍如苏台俯平川。
闲人忧国无他策，但愿好雨成丰年。
嫪毒
徐钧（宋代）

诈腐为阉几十春，朝欢暮狎宠无伦。
休分长信并文信，假父如今又象真。
信庵赵少保挽诗 其二
林希逸（宋代）

长淮当日事尤危，孤垒身当数月围。杨子江头如虎卧，平山堂下似羓归。

二难千载为时出，一战三京与愿违。赍恨伯符投镜去，追怀到老泪沾衣。
和张器先十绝
杨万里（宋代）

向来一别十番秋，消息中间风马牛。
只道故人霄汉去，不应林岳小淹留。
入杭苦雪二首 其二
陆文圭（元代）

年年西湖上，梅柳得春多。新正十日雪，重阴压微和。

皓洁混泥途，轻盈赴寒波。危桥驴失脚，不如坐吟哦。

推窗无杰句，奈此玉峰何。
述实录
耶律铸（宋代）

承天圣祖开天业，四海为家尽臣妾。规模宏远古无比，统绪岂惟垂万叶。

朅来海水不扬波，向见灵河已清澈。除天所覆乐心戴，愈见人情皆感切。

折冲猛锐尽陈力，骨鲠贞良咸就列。恭行天罚攘搀枪，著就鲸鲵殊剪截。

列圣未出无名师，历世弥光先圣烈。推亡固存非一国，迷不知时非俊杰。

世许青野食前言，不若犬偷及鼠窃。诬天复敢拘行人，妄专狙诈誇明哲。

国犹摄生贵处顺，水背流时源易竭。即今日削尽疆场，其势得无忧迫胁。

若然仍不畏天威，曷异螳螂怒当辙。未知其可将蛮触，相与区区较优劣。

武王问罪挥天戈，徵发诸军自崙碣。翠华遥下五云来，辄报锦城氛祲灭。

扈跸貔貅三十万，争欲先驱埽妖孽。搏熊攫豹捷飞猱，赴险蹈虚矜胆决。

纷驰传檄启途使，英荡辅之龙虎节。悬崖万仞入云端，前马不行应气摄。

虹梁缥缈驾层霄，高兴动人殊可悦。若非由蜀道登天，岂与飞仙得相接。

腾倾湍瀑翻惊涛，怒震横流还送折。千岩万壑殷晴雷，捲起千堆万堆雪。

飞阁尤非地上行，剑门呼似天中裂。壁立千寻冷翠屏，碧霞城拥清都阙。

振衣直上玉女台，下视烟尘望吴越。五丁碎徙青黛山，万簇蚕丛乱堆叠。

金城虽包裹全蜀，胜负莫非由勇怯。孰云无所骋骁骑，闭口势何劳捕舌。

天衷应未诱蚩萌，堪叹颛蒙与天绝。宁知皇化如时雨，欲济迷津作舟楫。

会闻蓬阆朝真仙，箪食壶浆尽迎谒。纷纷诸将无虚日，争奏归明争献捷。

旌门敕树受降旌，异致穷民遂安帖。莫如天欲降何如，英猷一旦为虚设。

无雷东陊孤山峰，惊风西捲旂杆折。龙桥忽焉悉中圮，夔鼓鼛然寻亦歇。

忍令飞驾鼎湖龙，持拔龙髯堕尘劫。笛声唤得梦回来，梅梢犹印西窗月。
题傅侍郎寒碧十五韵·橘浦桥
陈宓（宋代）

素药到眼明，浓香满怀入。
不忍度方桥，斜阳更凝立。
千里洞庭秋，一杯还可挹。
题四景山水图为李生时爵赋 其四 冬景
黄仲昭（明代）

夜来积雪深，晓觉寒威逼。呼童棹扁舟，荡漾安所适。

隔溪有寒梅，欲访春消息。
热河三十六景诗 其三十三 双湖夹镜
玄烨（清代）

连山隔水百泉齐，夹镜平流花雨堤。非是天然石岸起，何能人力作雕题。
三月十七日以檄出行赈贷旬日而复反自州门至
赵蕃（宋代）

既雨得晴晴亦佳，筍舆终日度咿哑。
蒙笼篁竹四三里，仿佛茅茨三五家。
邻舍相闻亦鸡犬，田畴随事有桑麻。
居夷何陋惭君子，不尔辞官学种畲。
初至青湘闻安仁帅司为曹成所袭四首 其二
胡寅（宋代）

税鞅年华暮，围炉夜饮酣。雪梅清共映，沙水冻相涵。

远意人谁会，殊方俗未谙。前冬发湖北，今日滞湘南。
颂古二十首
释了一（宋代）

檀越家中作水牛，收来放去任优游。
不曾犯著人苗稼，何必南泉对赵州。
寄昆山李宰觅石
曾几（宋代）

昆山定飞来，美玉山所有。山祇用功深，刓画岁时久。

峥嵘出峰用，空洞开户牖。几书通置邮，一片未入手。

即今制锦人，在昔伐木友。尝蒙委绣段，尚阙报琼玖。

奈何不厚颜，尤物更乞取。但怀相知心，岂惮一开口。

指挥为幽寻，包裹付下走。散帙列岫窗，摩挲慰衰朽。
送张著作孟侯宰上元
梅尧臣（宋代）

天衢车马迹，急若机上梭。
义虽平生笃，不越一再过。
夫子累顾我，言归泛长河。
得邑美建业，风流犹可歌。
依稀江令宅，秋草应更多。
五题谁复咏，锺蒋与嵯峨。
挽王季海丞相 其三
孙应时（宋代）

旧托通家子，容干相国尊。身犹安燕幕，心每系龙门。

赤舄三年去，清朝百度存。灊峰天柱折，一恸岂私恩。
四时赋
江淹（南北朝）

北客长欷，深壁寂思。空床连流，圭窬淹滞，网丝蔽户，青台绕梁。春华虚艳，秋月徒光。临飞鸟而魂绝，视浮云而意长。测代序而饶感，知四时之足伤。

若乃旭日始暖，蕙草可织；园桃红点，流水碧色。思应都兮心断，怜故人兮无极。

至若炎云峰起，芳树未移；泽兰生坂，朱荷出池。忆上国之绮树，想金陵之蕙枝。

若夫秋风一至，白露团团；明月生波，萤火迎寒。眷庭中之梧桐，念机上之罗纨。

至于冬阴北边，永夜不晓；平芜隐海，千里飞鸟。何尝不梦帝城之阡陌，忆故都之台沼！

是以轸琴情动，戛瑟涕落。逐长夜而心殒，随白日而形削。故秦人秦声，楚音楚奏。闻歌更泣，见悲已疚。实由魂气怆断。外物非救。参四时而皆难，况仆人之未陋也。
送陈牧止游吴
赖镜（明代）

片席萧萧带晚烟，暂离亲舍客吴天。闲云细护谈经处，远水平浮访戴船。

白岳泉听春雨后，寒山诗就夜钟前。君行到处人争识，肯恋江湖滞岁年。
台城杂诗七首
曹勋（宋代）

向来小筑久锄荒，更觉闲中日月长。
山脚孤烟迷市井，冈头斜照下牛羊。
乘槎未喜闲侵汉，骑鹤何求再上扬。
简寂新诗清有素，雨随击节助浪浪。
一剪梅 春雪
张令仪（清代）

积雪凝阴万里赊。雪锁乾坤，冻合天涯。阶前无处觅兰芽。

柳眼慵开，玉箸痕斜。

僵卧危巢鸟不哗。节到春分，未启窗纱。东皇好尚近来差。

贪看冰花，误却梅花。
次韵彦周见寄二首 其二
释德洪（宋代）

归思啼禽日夜催，宝书临罢意徘徊。榆钱满地买春去，岳色渡徘排闼来。

行乐风光清梦晓，卧披烟雨曲屏开。兴来敏速诗千首，落笔人惊挟怒雷。
水中丞偶插草花数枝，起身时犹未残落，惜而瘗之戏系以诗
缪烜（清代）

我本三生杜牧之，寻芳无处慰遐思。折将野卉酬春眼，分得新愁伴酒卮。

未免有情同此席，若为继见待何时。墙阴土净堪藏艳，寄语花神好护持。
遣闷戏呈路十九曹长
杜甫（唐代）

江浦雷声喧昨夜，春城雨色动微寒。
黄鹂并坐交愁湿，白鹭群飞太剧干。
晚节渐于诗律细，谁家数去酒杯宽。
惟君最爱清狂客，百遍相看意未阑。
七不堪诗七首
宋祁（宋代）

三不堪，坐痹不得摇。
汤沐乏薰濯，虮蝨喜爬搔。
重修香山寺毕题二十二韵以纪之
白居易（唐代）

阙塞龙门口，祗园鹫岭头。
曾随减劫坏，今遇胜缘修。
再莹新金刹，重装旧石楼。
病僧皆引起，忙客亦淹留。
四望穷沙界，孤标出赡州。
地图铺洛邑，天柱倚崧丘。
两面苍苍岸，中心瑟瑟流。
波翻八滩雪，堰护一潭油。
台殿朝弥丽，房廊夜更幽。
千花高下塔，一叶往来舟。
岫合云初吐，林开雾半收。
静闻樵子语，远听棹郎讴。
官散殊无事，身闲甚自由。
吟来携笔砚，宿去抱衾裯。
霁月当窗白，凉风满簟秋。
烟香封药灶，泉冷洗茶瓯。
南祖心应学，西方社可投。
先宜知止足，次要悟浮休。
觉路随方乐，迷途到老愁。
须除爱名障，莫作恋家囚。
便合穷年住，何言竟日游。
可怜终老地，此是我菟裘。
同外孙文九新春五绝句 其三
苏辙（宋代）

菊叶萱芽初出土，冻齑冷面欲宜人。老人脾病难随汝，洗釜磨刀待晚春。
偈颂一百五十首
释心月（宋代）

结夏解夏，灵山旧制。
鹅以瓶拘，鱼以网系。
风雷变化在今时，霄汉振飞何更拟。
频夜梦至南郑小益之间慨然感怀
陆游（宋代）

身似庵居老病僧，罢参不复系行縢。
梦中忽在三泉驿，庭树鸣枭鬼弄灯。
次韵赵悦中防禦喜雪
张扩（宋代）

天南霜力微，不洗瘴地煖。穷冬雪一尺，坐受坑谷满。

梦闻淅沥声，惊起欲窥管。敢倚狐貉温，但愁衣带缓。

王孙雪争妍，耿耿抱丹款。闭门不知寒，高卧腹自坦。

纸窗飞花集，乱扑书檠短。不忧诗作魔，政藉酒为伴。

忽枉郢人曲，悬知和者罕。犹馀雪清甘，味胜茶七椀。
花心动
马子严（宋代）

雨洗胭脂，被年时、桃花杏花占了。独惜野梅，风骨非凡，品格胜如多少。探春常恨无颜色，试浓抹、当场微笑。趁时节，千般冶艳，是谁偏好。直与岁寒共保。问单于、如今几分娇小。莫怪山人，不识南枝，横玉自来同调。岂须摘叶分明认，又何必、枯枝比较。恐桃李、开时妒他太早。
艾轩先生侍郎挽词四首
林亦之（宋代）

典刑还似鲁人初，四海衣冠归坐隅。
涕落寒芜嗟不见，月明蠏井白云孤。
种菖蒲
连文凤（宋代）

此种即昌阳，棱棱九节长。
薜萝不敢碧，窗户自生香。
病眼看能醒，间心觉渐凉。
余非学仙者，莫问引年方。
留守太慰相公就居为耆年之会承命赋诗
富弼（宋代）

西洛古帝都，衣冠走集地。
豈惟名利场，骤为耆德会。
大尹吾旧相，旷怀轻富贵。
日兴退老游，台阁并省寺。
予惭最衰老，亦许预其次。
遂俗肖仪容，烂然彤绘事。
闽峤访精华，鲛绡布绝艺。
令复崇宴术，聊以示兹惠。
幽居近铜驼，荒敞仍湫庳。
塞路移君庖，盈车载春醴。
献酬互相趣，欢处不知止。
商岭有四翁，晋林惟七子。
较我集诸贤，盛衰何远尔。
兹事实可矜，傅之足千祀。
过昭君村（村在归州东北四十里）
白居易（唐代）

灵珠产无种，彩云出无根。亦如彼姝子，生此遐陋村。

至丽物难掩，遽选入君门。独美众所嫉，终弃出塞垣。

唯此希代色，岂无一顾恩。事排势须去，不得由至尊。

白黑既可变，丹青何足论。竟埋代北骨，不返巴东魂。

惨澹晚云水，依稀旧乡园。妍姿化已久，但有村名存。

村中有遗老，指点为我言。不取往者戒，恐贻来者冤。

至今村女面，烧灼成瘢痕。
泛舟
陆游（宋代）

去去泛轻舠，飘然兴自豪。
叶凋山寺出，溪瘦石桥高。
草径牛羊下，烟村鹳鹤号。
还家一杯酒，未畏暮风饕。
西郊候客
刘敞（宋代）

西郊逢故人，倾盖暂相亲。车马有行色，衣裳栖洛尘。

问筇出冉笮，询道自峨岷。却话别时意，悠然已四春。
句 其十二
杨亿（宋代）

愁里酒杯浮太白，梦回香冢上孤青。
杂兴六言十首
刘克庄（宋代）

希夷一睡一月，惜哉肘后不传。
拥破衣裘待旦，听残更点如年。
次韵恩平郡王晚步
史浩（宋代）

步履蘅皋取次游，日华清淡雨云浮。天公不喜烧银烛，乞与归途玉一钩。
和赵叔清登殷仲堪读书台二首 其一
王庭圭（宋代）

晋朝人物渡江初，为郡风流只载书。临水重开数间屋，宿兵仍富九年储。

英豪系出三公后，磊落胸蟠万卷馀。东观诸郎未堪比，登车不落问何如。
送秦仲防通判
楼钥（宋代）

题舆再到海东涯，嗜学深於入幕时。
一字未通终不置，五行俱下尚嫌迟。
情亲端有卜邻意，别后空劳望月思。
老我无因可重见，祝君来此拥旌麾。
蔡梅边挽诗二首
陆文圭（元代）

樽酒吟梅忆旧游，忍听笳鼓咽原头。
曾庐柏下三年墓，退卧花间百尺楼。
淮海壮心空落落，山林晚与寄悠悠。
寒窗寂寞留孤月，协孝坊前客沪流。
讽谏诗
韦孟（两汉）

肃肃我祖，国自豕韦，黼衣朱绂，四牡龙旂。彤弓斯征，抚宁遐荒，总齐群邦，以翼大商，迭披大彭，勋绩惟光。至于有周，历世会同。王赧听谮，实绝我邦。我邦既绝，厥政斯逸，赏罚之行，非由王室。庶尹群后，靡扶靡卫，五服崩离，宗周以队。我祖斯微，迁于彭城，在予小子，勤诶厥生，厄此嫚秦，耒耜以耕。悠悠嫚秦，上天不宁，乃眷南顾，授汉于京。

于赫有汉，四方是征，靡适不怀，万国逌平。乃命厥弟，建侯于楚，俾我小臣，惟傅是辅。兢兢元王，恭俭净一，惠此黎民，纳彼辅弼。飨国渐世，垂烈于后，乃及夷王，克奉厥绪。咨命不永，唯王统祀，左右陪臣，此惟皇士。

如何我王，不思守保，不惟履冰，以继祖考！邦事是废，逸游是娱，犬马繇繇，是放是驱。务彼鸟兽，忽此稼苗，烝民以匮，我王以愉。所弘非德，所亲非悛，唯囿是恢，唯谀是信。睮々谄夫，咢咢黄发，如何我王，曾不是察！既藐下臣，追欲从逸，嫚彼显祖，轻兹削黜。

嗟嗟我王，汉之睦亲，曾不夙夜，以休令闻！穆穆天子，临尔下土，明明群司，执宪靡顾。正遐由近，殆其怙兹，嗟嗟我王，曷不此思！

非思非鉴，嗣其罔则，弥弥其失，岌岌其国。致冰匪霜，致队靡嫚，瞻惟我王，昔靡不练。兴国救颠，孰违悔过，追思黄发，秦缪以霸。岁月其徂，年其逮耇，于昔君子，庶显于后。我王如何，曾不斯觉！黄发不近，胡不时监！
王君贶宣徽挽词三首
苏辙（宋代）

从军在河上，仗钺喜公来。
幕府方闲暇，歌钟得纵陪。
它年老宾佐，过国泣楼台。
犹有坟碑在，仍令故客开。
雪后过昭应
吴融（唐代）

路过章台气象宽，九重城阙在云端。烟含上苑沈沈紫，

雪露南山愯愯寒。绮陌已堪骑宝马，绿芜行即弹金丸。

灞川南北真图画，更待残阳一望看。
徐介卿赴召经筵二诗送之
李曾伯（宋代）

袂判平山十五年，喜迎召节下楼船。
交情一见岁寒在，世事几番春梦然。
我亦将归谋佚老，公今此去类登仙。
一杯且酌长沙酒，莫忆灯棋话汉边。
和陶饮酒 其二
周金然（清代）

东方仕代农，柴桑农代仕。饥冻非不切，矫厉重违己。

食粟以养肥，食薇以养耻。章绶亦何荣，徒取耀闾里。

学道三十年，奄忽逼暮纪。穷达洵有命，消息随坎止。

万变了不疑，大钧吾所恃。
秋晚饮钟五柳园林子孟限韵
季步騧（清代）

时事薄黄虞，糟丘聊与娱。秋花成密幄，夜席负高嵎。

妄梦如惊柝，词名已滥竽。殷勤今夕酒，为尔滞行軥。
送徐竑著作知康州
曾巩（宋代）

溪蛮昔负命，杀气凌南州。
城郭涨烟火，堂皇啸蜉蝣。
被发尽冠涨，吾人反缧囚。
行剽至杪忽，归载越山丘。
驱攘事虽定，收合信疮疣。
不有异泽沾，何令余患瘳。
寒风在林鸣，君马不能留。
初佩太守章，慨然任人忧。
问俗灰烬余，咄唶令心谋。
士材为世用，因难乃知尤。
烦苛一荡涤，幽远遍怀柔。
四封鸣鸡犬，五谷被原畴。
里闾多娱宴，歌鼓震溟陬。
明义每所希，古人不难侔。
日月有常运，志士无安辀。
山川自兹始，努力千里游。
次韵叔才见贻二首 其一
葛胜仲（宋代）

舟随风入乱山村，流水桃花似武陵。叠颖丛条烦寄语，幸非逋客莫相憎。
麻姑山诗
吕南公（宋代）

名山一境镇，水土本深厚。谁令虎来跑，应爪泉飞透。

吾知变化物，持气异群畜。惭愧刚猛身，堂堂负文绣。

仙乡既游历，不忍无所就。怒掌发灵踪，山祇助喷溜。

乾坤任陈故，称号长芬富。叹息泯泯人，平生不如兽。
病起思归
王禹偁（宋代）

四十为郎非不偶，况曾提笔直瀛洲。
明时遇主谁甘退，白发侵人自合休。
梦得蹉跎因出郡，薜能诗什耻监州。
春来病起思归甚，未敢飞章达冕旒。
水龙吟 忆家慈客武林
钱慧珠（清代）

男儿尚怕饥驱，奈何吾母传经远。平安虽报，主贤弟慧，老怀可遣。

犹恐慈亲，或怜幼女，慰辞宛转。只六桥花柳，三春赏遍，添吟兴、眉应展。

但是宵来梦见，怎愁容、数声长叹。痛椿早萎，伤萱遥隔，冷闺肠断。

欲诉离情，吴山越水，寡鱼稀雁。待何时，再得绕娘膝下满，将雏愿。
谒金门·春梦怯
张枢（元代）

春梦怯。人静玉闺平帖。睡起眉心端正贴。绰枝双杏叶。重整金泥蹀躞。红皱石榴裙褶。款步花阴寻蛱蝶。玉纤和粉捻。
文宣王及其弟子赞
宋高宗（宋代）

天经地义，孝哉闵骞。
父母昆弟，莫间莫言。
污君不仕，志气轩轩。
复我汶上，出处休焉。
淳熙七年春帖子 其二
崔敦诗（宋代）

天上春光别，融融物态宜。彤庭花气暖，黄道日轮迟。
垂柳
唐彦谦（唐代）

绊惹春风别有情，世间谁敢斗轻盈。
楚王江畔无端种，饿损纤腰学不成。
醉太平四首 其四
奕绘（清代）

青青子衿，悠悠我心。白花转变黄金，比初开更深。

长藤绕林，清香满簪。是宜焙茗徽琴，泛泳弦妙音。
思家
傅察（宋代）

一别遽如计，归期可奈何。
无心恋明月，有泪寄流波。
鹧鸪天
晁端礼（宋代）

圣泽昭天下漏泉。君王慈孝自天然。四民有养跻仁寿，九族咸亲迈古先。

歌舜日，咏尧年。竞翻玉管播朱弦。须知大观崇宁事，不愧生民下武篇。
南堂八绝句 其五
邹浩（宋代）

窭人何缘有遗啄，一饮聊分秋水清。贪泉盗泉满机械，鸟鹊故应知此情。
次韵元厚之少保留题朱伯原秘校园亭三首
程师孟（宋代）

碧瓦春城十万家，可怜夫子独堪嗟。
园林犹有前朝木，冠盖难寻故主花。
亭瞰夕阳邻古刹，池通野水见晴沙。
天然操尚无尘滓，合住蓬莱弄彩霞。
谒金门
袁去华（宋代）

深院闭。漫漫东风桃李。芳草萋迷烟雨细。秦楼何处是。

还是伤春意味。闲却踏青天气。折得海棠双蒂子。无言心自喜。
春日思归
李频（唐代）

春情不断若连环，一夕思归鬓欲斑。
壮志未酬三尺剑，故乡空隔万重山。
音书断绝干戈后，亲友相逢梦寐间。
却羡浮云与飞鸟，因风吹去又吹还。
楚宫行
陆游（宋代）

汉水方城一何壮，大路并驰车百两。
军书插羽拥修门，楚王正醉章华上。
璇题藻井穷丹青，玉笙宝瑟声冥冥。
忽闻命驾游七泽，万骑动地如雷霆。
清晨射猎至中夜，苍兕玄熊纷可藉；国中壮士力已殚，秦寇东来遣谁射？
九日放舟山塘
施何牧（清代）

老去登临兴未删，便乘小艇放溪湾。高原水浅苗初出，密树霜浓叶渐斑。

半世功名随旅雁，百年心迹对秋山。黄花此日何岑寂，一笑层台懒更攀。
有駜
佚名（先秦）

有駜有駜，駜彼乘黄。夙夜在公，在公明明。振振鹭，鹭于下。鼓咽咽，醉言舞。于胥乐兮！

有駜有駜，駜彼乘牡。夙夜在公，在公饮酒。振振鹭，鹭于飞。鼓咽咽，醉言归。于胥乐兮！

有駜有駜，駜彼乘駽。夙夜在公，在公载燕。自今以始，岁其有。君子有穀，诒孙子。于胥乐兮！
题尤延之给事所藏葛仙翁徙居图
楼钥（宋代）

莫言家具少于车，药裹衣囊自有余。
老妇亲携三稚子，仙翁独玩一篇书。
羊牛相与趋新筑，鸡犬无因恋故庐。
到处山头有丹井，不知如此几迁居。
送端叔游淮
赵汝燧（宋代）

堂堂玉立须垂腹，谈论逢人见肺肝。手弄七弦琴韵古，腰横三尺剑光寒。

但将计策寻知己，肯学闾阎为觅官。乌幕闻君定罗致，别樽不复话儒酸。
夏日偶成六首
曹勋（宋代）

且欣久雨得新晴，水面荷香入座清。
尽日水塘无一事，夏莺恰恰啭新声。
秀华亭
陈岩（宋代）

瘦田糁糁豆花明，冷径毵毵柏叶清。
何处路通云际寺，山人指我秀华亭。
曲江春草
郑谷（唐代）

花落江堤蔟暖烟，雨馀草色远相连。

香轮莫辗青青破，留与愁人一醉眠。
又次铦朴翁韵四首 其三
陈造（宋代）

婪酣贵宦鲛绡帐，赑屃功名泊浪沙。谁似朴翁随分过，曹溪水煮赵州茶。
夏商
方回（元代）

牛下悲哀宁戚讴，捐汤置禹此何由。
父初传子风差薄，臣至干何德转輶。
归启旧家犹几在，升陑从旅已相仇。
何人得似鼓铿寿，见夏为殷复见周。
无题
赵鼎（宋代）

胶胶身世竟何穷，急电飞花过眼空。惟有离愁推不去，五更孤枕角声中。
暑行闻黄鹂声
程公许（宋代）

人行午倦渴思冰，黄栗留鸣绿树阴。
安得故山归燕坐，竹风窗户一披襟。
磨崖碑
汤右曾（清代）

青骡蜀栈真危哉，西下逝水宁东回。移军六合卷清霁，中兴大业由天开。

衡山山人谒灵武，鱼水道合无暌乖。桓桓忠勇李与郭，手执枹鼓如霆雷。

奸凶满盈神鬼怒，将相和协功名偕。金妃木母火当殪，刲屠家祸谁胚胎。

二京收复凯歌入，父老泣下长安街。烟花紫禁列冠冕，龙车鹤驾青春回。

艰难秦越共肝胆，安乐骨肉相嫌猜。飞龙小儿窃国柄，表里宫掖乱所阶。

长庆楼空夹城闭，玉房朱户生青苔。凄凉西内情尚尔，摘瓜况自歌黄台。

漫郎摛辞意深痛，涪翁吊古留余哀。《春秋》史法非《颂》体，石湖晚出空议排。

平生两眼熟拓本，爱此片石江山隈。蓬州垂老嗟远窜，岁久妙墨重摩揩。

摄衣拾级历千尺，孤亭下瞰云涛堆。抚时感旧增叹息，啼猿落月同徘徊。
题南寺吟轩
李新（宋代）

市声幽鸟几相呼，指点前村认有无。
初见江山怀子美，更因楼阁梦姑苏。
惯看渡口飞桃叶，细结篱根护木奴。
蹙得锦囊多少句，暮归倾倒九渊珠。
潇湘逢故人慢 寄蛟门，时方校订余使粤诗
梁清标（清代）

绿烟如雾，早花坞飘红，柳堤拖絮。芳草生汀浦。正人立斜阳，雁回沙屿。

昼自雷塘，喜剖得、故人鱼素。战声里、词客箫闲，收拾岭南新句。

水添波，春又暮，忆缥缈、江楼归帆悬处。极目邗沟路。

奈往事隔年，停云频赋。风雪旗亭，可更有、双鬟重遇。

想剪烛、樽酒论文，惆怅芜城春树。
东西家
陆游（宋代）

东家云出岫，西家笼半山；西家泉落涧，东家鸣佩环。
相对篱数泉，各有茆三间。
芹羹与麦饭，日不废往还，儿女若一家，鸡犬意自闲。
我亦思卜邻，余地君勿悭。
池阳 其一
沈辽（宋代）

池南柳色未全黄，池北萱芽尚带霜。老去寻春不嫌早，春深留与少年郎。
刘阮忆天台图 其一
徐渭（明代）

去后重来访碧山，当时曾此狎云鬟。伤心流水依然绿，要见桃花如此难。
席上次表臣韵以遗明之仍督其和章
李处权（宋代）

一日复倾三百杯，新年物色兴悠哉。应怜远客此流落，故有幽人常往来。

楮刻三年殊未就，诗成七步可须催。平生信笔多狂简，从此方知所以裁。
减字木兰花
王千秋（宋代）

阴檐雪在。小雨廉纤寒又煞。莫上危楼。楼迥空低雁更愁。

一杯浊酒。万事世间无不有。待早归田。欲买田无使鬼钱。
问天
董纪（明代）

颜渊短于命，盗蹠终以寿。贞廉迫齑盐，淫富酒肉臭。

奸凶恶不报，良善吉罔佑。兰蕙花易衰，萧艾根易茂。

虽云物有数，天意实大缪。赋予亦既偏，视听复贸贸。

是非竟何在，斯理孰可究。问天天不言，纳纳自昏昼。
题小景白云无心
邓林（宋代）

八荒岁旱待为霖，出岫无心亦有心。本是从龙天外物，谁教岩下久湮沉。
次韵寄川无竭并送所撰旃檀林记二首
方回（元代）

多生曾结短檠，埋没书蟫不记年。
左郁右邻窥奥藏，南浯北峄问奇镌。
更饶曼倩三冬学，未抵天龙一指禅。
丝尽茧成终有日，与公同作老蚕眠。
句
廖平（宋代）

岂是齐安无一事，自缘太守有馀才。
梧桐仕女图为钱孟实题
邹亮（明代）

兰膏腻滑金钗溜，绣带斜分亸香袖。锁窗睡起思娇慵，练裙六幅湘波皱。

月转虚檐风满林，碧云迢递银河深。香尘不到袜罗冷，下阶踏碎梧桐阴。

梧桐老去孙枝长，枝上凤凰栖两两。凭谁巧斫琴瑟成，谐奏宫商协幽响。

萧郎不归春意阑，梦绕梨云花作团。银塘露冷芙蓉老，锦鸳怨入秋风寒。

楚云湘水鳞鸿杳，两点春山愁不扫。低徊顾影悄无言，明朝只恐朱颜老。
南歌子
杨无咎（宋代）

露宠妆成态，风扶醉里身。谩劳驿使走征尘。岭外陇头何处、不驿春。

诗思清如水，毫端妙入神。可怜徒效越娘颦。为问吟哦摹写、几曾真。
和知宗喜雨 其一
阳枋（宋代）

灾祥何必问圆穹，自是承流得失中。旱魃凭谁投远裔，灵科聊复启仙宫。

天怜南国人民困，雨走西郊畎浍通。多谢宗英相慰劳，也应休戚略相同。
南部
黄彦平（宋代）

南部风流志，东山窈窕容。
诗笺元襞彩，史笔近书彤。
花月妖时见，闺房美问钟。
梦兰宵有证，天蕊露添浓。
稍讶钗分髻，还怜镜隐胸。
吹箫仪彩凤，遗策驻游龙。
会是云间堕，真成月下逢。
光风开豆蔻，钿履上芙蓉。
湘岸传虚瑟，昆廷学晚钟。
坏姿随月满，绮思殢春慵。
乱絮飞何远，繁花影自重。
红裳明洛浦，白雨湿巫峰。
织女期清汉，宜男结绿葺，
丹书多避忌，银叶竟怔忪。
每遂西瑶宴，长防北斗舂，
屏深金屈戌，现响玉玲珑。
阅古柔情极。袖书逸兴浓。
烛还通德侍，研有雪儿供。
西施（三之一·仙吕调）
柳永（宋代）

苎萝妖艳世难偕。善媚悦君怀。后庭恃宠，尽使绝嫌猜。正恁朝欢暮宴，情未足，早江上兵来。

捧心调态军前死，罗绮旋变尘埃。至今想，怨魂无主尚徘徊。夜夜姑苏城外，当时月，但空照荒台。
临江仙·万里凉风收积雨
倪偁（宋代）

万里凉风收积雨，一天晴碧新开。暮云归尽绝纤埃。金波明静夜，玉露湿苍苔。坐有霜髯诗酒客，平生见月衔杯。传闻丹诏日边来。莫辞通夕醉，对景且徘徊。
吴元中
李纲（宋代）

旰起幽居尚闭关，忽传尺素破愁颜。迂疏似我宜深隐，才术如愁岂暂闲。

雅意未曾忘北阙，胜游今日且东山。十年回首当时事，叹息人生似梦间。
相公竹
王陶（宋代）

已枯断竹钧私被，既没贤公帝念深。
仆木偃禾如不起，至今谁识大忠心。
酬袁守方秋崖遗宝带桥诗以雇我老非题柱客
包恢（宋代）

亭若龙两翼，欲跃胜高空。
济人几千百，绪余不言功。
颂古一百则
释正觉（宋代）

浪汲初升，云雷相送，
腾跃棱棱看大用。烧尾分明度禹门，
华鳞未肯淹虀瓮。老成人，
不惊众，惯临大敌初无恐。
泛泛端如五两轻，堆堆何翅千钧重。
高名四海复谁同，介立八风吹不动。
毕少董繙经图诗
王铚（宋代）

我知君子有常心，谁谓春秋无定法。
常心定法皆一途，万变在前吾不惑。
锦衣白马青油客，回首伤心沦异域。
缟带喜赠延州来，一见浑如旧相识。
片时偷生万年泣，倘得义成身乃立。
已将死生委天公，要因笔削明吾迹。
偃蹇榻上书千帙，坐使群儒仆墙壁。
凛然紬史行天诛，扫除坦涂大搜索。
赞辞自昔非游夏，叛去于今无籍湜。
鸿雁书闻到上林，管弦声任来凝碧。
嫣然侍侧两少丽，桃叶桃根莫能及。
蔻梢轻露有华，早梅花嫩春无力。
欲将婢子固君心，岂料君心坚铁石。
果闻远使报还家，万里精诚初不隔。
书成初奏未央宫，金马石渠皆动色。
不与左氏作忠臣，忠欲天王坐中国。
圣人大法先能识，节义大闲今独得。
伤麟叹凤非道穷。千载相逢犹咫尺。
尊王便是祝厘心，圣人寿与天无极。
渔家傲引
洪适（宋代）

十月橘洲长鼓枻。潇湘一片尘缨洗。斩得钓竿斑染泪。中夜里。时闻鼓瑟湘妃至。

白发垂纶孙又子。得钱沽酒长长醉。小艇短篷真活计。家云水。更无王役并田税。
映碧园产并头莲三十首 其四 四支
孙传庭（明代）

清溪标异致，灼烁照涟漪。元以一生两，翻因偶见奇。

季昆畴命玉，伯仲孰操篪。芍药轻相谑，故因事可离。
夷狄之孝十首·若鞮单于
林同（宋代）

汉语杂胡语，堪嗤莽太愚。
安知若鞮字，已是孝单于。
苏武慢 唐安西湖
陆游（宋代）

澹霭空濛，轻阴清润，绮陌细尘初静。平桥系马，画阁移舟，湖水倒空如镜。

掠岸飞花，傍檐新燕，都似学人无定。叹连年戎帐，经春边垒，暗凋颜鬓。

空记忆、杜曲池台，新丰歌管，怎得故人音信。羁怀易感，老伴无多，谈麈久闲犀柄。

惟有翛然，笔床茶灶，自适笋舆烟艇。待绿荷遮岸，红蕖浮水，更乘幽兴。
鹧鸪天（席上戏作）
卢炳（宋代）

秋月明眸两鬓浓。衫儿贴体绉轻红。清声宛转歌金缕，纤手殷勤捧玉钟。

娇娅姹，语惺松。酒香沸沸透羞容。刘郎莫恨相逢晚，且喜桃源路已通。
牧童歌十首
蒲寿宬（宋代）

荷笠小苍头，犊裩乘水牛。
扬鞭自叱咤，度陇复凭沟。
和简文帝赛汉高祖庙诗
王台卿（南北朝）

沐芳事椒醑，驾言遵寿宫。瑶台斜接岫，玉殿上凌空。

树出垂岩影，竹引带山风。阶长雾难歇，窗高云易通。

所悲樽俎撤，按歌曲未终。
幽兴
张孝祥（宋代）

海涵大阴日西坠，画角一声城欲闭。柴门关上濯足眠，万事不如高枕睡。

睡乡广大能我容，兀兀腾腾兴莫穷。推枕起瞻河汉晓，月明庭竹响清风。
小孤山
谢枋得（宋代）

人言此是海门关，海眼无涯骇众观。
天地偶然留砥柱，江山有此障狂澜。
坚如猛士敌场立，危似孤臣末世难。
明日登峰须造极，渺观宇宙我心宽。
子夜吴歌·秋歌
李白（唐代）

长安一片月，万户捣衣声。
秋风吹不尽，总是玉关情。
何日平胡虏，良人罢远征。
题幸蜀图
曹勋（宋代）

曾读开元天宝间，四时风月不教闲。
长联玉辔游清夜，岂意崎岖蜀道难。
鹧鸪天
谢逸（宋代）

桐叶成阴拂画檐。清风凉处卷疏帘。红绡舞袖萦腰柳，碧玉眉心媚脸莲。

愁满眼，水连天。香笺小字倩谁传。梅黄楚岸垂垂雨，草碧吴江淡淡烟。
山居即事
王恭（明代）

门掩青峰野水间，绿萝花暝鸟飞还。纷纷车马红尘里，何似仙家半日闲。
再叠
仇远（元代）

醉眠春一榻，不记梦伊何。
落月明红叶，寒厅暗绿莎。
敝袍为客久，高枕阅人多。
未有匡时策，无心中甲科。
红簿祠
傅霖（宋代）

绿柳红桥短簿祠，为瞻遗像献空卮。桓公毕竟非英物，喜怒由人不自知。
香山示孔处厚
晃冲之（宋代）

我来南经几山过，马行似冲山色破。
风烟席卷岩穴开，涧花萦回水流左。
悬崖彷闻松声下，瞰幽深鸟飞路坠。
老夫他年有所归，定结白茅依紫逻。
日高下马古寺门，鱼鼓欣闻脱清饿。
道人碧眼照川谷，云起盘陀藉高坐。
殷勤劝我更莫归，唳鹤啼猿亦相和。
窗前笑唤祁孔宾，世间安用招魂些。
次袁尚书巫山十二峰二十五韵
丁逢（宋代）

半雨半晴山弄姿，湿云吹风不成痴。
蘼芜渐遍楚宫碧，葡萄未涨巴江迟。
西南大尹初涉境，山川效职加瑰奇。
翠屏窥窗故娟妙，松峦映掩相参差。
浮云击汰睨青壁，灵君一去今安之。
吟情浩荡隘宇宙，万景敢云骄莫随。
当年楚境半天下，孱王醉梦方昏疲。
珊瑚玉佩赤帝女，星髾羽盖蜺旌旗。
锡符赐荣岂无意，侍臣托讽褰帱帷。
尹今文采继骚雅，梦得诗魂羞竹枝。
吾行一百八盘上，鑽天但觉天云低。
荒荒野驿虎豹怒，阴阴岭树猿猱嬉。
危登险陟倦三伏，口呿背浃嗟胡为。
岂知舟行有奇观，山灵秘惜留归时。
青帘白舫夙已具，芒鞋布袜将从兹。
胸中邱壑未尘土，头上岁月从驱驰。
虽无胜具逐支许，尚有乐趣同周施。
何当投劾便归去，发船打鼓清江湄。
更催尺一唤公觐，同看二六浮修眉。
常山蛇阵想鱼腹，建溪龙焙倾蟇颐。
摊钱昼浪看三老，杖藜晚岸寻名缁。
昔人汶岭寄书帖，更歌蜀道先吁嘻，
未若尹外岳牧中丞疑，惠爱春江之赴沧海，
清明秋月之挂峨嵋。尽驱三峡波涛笔，
第入思齐访落诗。
新月
卢仝（唐代）

仙宫云箔卷，露出玉帘钩。清光无所赠，相忆凤凰楼。
和吴肱良中秋无月之作
冉觐祖（清代）

高人相并玉壶清，造物无端妒月明。藜杖有神吹夜火，霓裳何处度新声。

萧森雨气凌窗入，缭绕云烟掠树行。纵饮雄谈真胜事，庾楼得似此时情。
送洪景卢内翰使虏
范成大（宋代）

金章玉色照离亭，战伐和亲决此行。
国有威灵双节重，家传忠义一身轻。
平生海内文场伯，今日胸中武库兵。
万里往来公有相，淮濆阴德贯神明。
访罗孟弼竹园 其二
张栻（宋代）

林深谷窈路诘曲，惨澹西山横远青。想得天寒来独倚，空云髣髴下湘灵。
香林寺寻僧不遇得霞字
唐之淳（明代）

门掩北城霞，庭空驾鹿车。留题分贝叶，汲井落藤华。

不系元无住，忘生讵有家。云归占杖锡，人到礼袈裟。

石响惟闻溜，灯明不碍纱。徒劳诸弟子，香饭进胡麻。
李总干遗诗十四句师於一句之下加颂七句
释印肃（宋代）

山僧总不知，知不知实奇。
空知未达本，不免堕顽机。
世尊拈华处，天人岂辨知。
迦叶破微笑，古今信无疑。
玲珑四犯 登德清玉尘峰浮远楼
杨夔生（清代）

叠巇砌蓝，峭岑镵碧，飞楼缥缈云路。浩歌携谢屐，远蹑卢敖步。

危楯玲珑漫抚。倚高寒、鬓丝千缕。半壁晴湍，数峰苍石，霞杪画秋树。

空翠冷，沾衣屦，乍泠泠松籁，如听风雨。雁边秋去远，天澹长烟暮。

乾坤静里堪舒啸，又打起、清时钟鼓。悄延伫。眺绿野，几家桑苧。
秋日
朱熹（宋代）

一雨生凉杜若洲，月波微漾绿溪流。茅檐归去无尘土，淡薄闲花绕舍秋。
画梅兰竹石
严粲（宋代）

正忆吟窗占竹坡，风烟触眼奈愁何。梅兰只作从前瘦，石上苍苔别后多。
怨诗二首·其二
崔国辅（唐代）

楼头桃李疏，池上芙蓉落。
织锦犹未成，蛩声入罗幕。
昼寝
梅尧臣（宋代）

尝闻晋高士，时偃北窗风。
及尔寂无虑，始知机尽空。
便便嘲已解，栩栩梦何穷。
一寤复一寐，百年消此中。
七夕三首 其三
邓林（宋代）

夜久银河转，天空玉露零。遥怜儿女辈，独看斗牛星。

雁断沉书浦，萤流拜月亭。何当乘兴去，共蹑凤凰翎。
书事咏怀
白居易（唐代）

官俸将生计，虽贫岂敢嫌。金多输陆贾，酒足胜陶潜。

床暖僧敷坐，楼晴妓卷帘。日遭斋破用，春赖闰加添。

老向欢弥切，狂于饮不廉。十年闲未足，亦恐涉无厌。
四面山午饭澡雪尘土往太湖二首 其二
王之道（宋代）

重门掩松篁，杰阁戛霄汉。溪流水晶软，石栈云母粲。

清游不可失，微劳敢言惮。斜阳无相催，我欲濯尘汗。